Danfoss-fonden, Fabrikant Mads Clausens Fond, sætter nu alle pengene på Sønderjylland.

Fonden uddeler mellem 10 og 15 millioner kroner årligt til projekter inden for undervisning, helse, idræt og kultur.

I stedet for at smøre det meget tyndt ud over et stort område - nemlig hele Danmark - så prøver vi nu at fokusere på lokalområdet Lasse Bastkjær Jensen, pressechef, Danfoss

Omkring en fjerdedel af de penge plejer at gå til landsdækkende foreninger og initiativer. Men nu er det slut.

Ikke længere i et tyndt lag

Fokus skal nu kun ligge på lokalområdet - nemlig i det sydøstsønderjyske, fortæller pressechef for Danfoss Lasse Bastkjær Jensen.

- Vi prøver helt generelt både i Danfoss og i fondsarbejdet at gøre maksimal nytte, der hvor vi får nytte. Men i stedet for at smøre det meget tyndt ud over et stort område - nemlig hele Danmark - så prøver vi nu at fokusere på lokalområdet, hvor vi har vores særlige tilknytning, siger Lasse Bastkjær Jensen.